
TEHNISKĀ SPECIFIKĀCIJA
Dienas aprūpes centra pakalpojumam personām ar smagiem funkcionāliem traucējumiem
1. Pakalpojuma sniedzējam un tā nodrošinātajam dienas aprūpes centra pakalpojumam jāatbilst Sociālo pakalpojumu un sociālās palīdzības likuma, Ministru kabineta 2017. gada 13. jūnija noteikumu Nr. 338 “Prasības sociālo pakalpojumu sniedzējiem” un citu piemērojamo normatīvo aktu prasībām.

2. Pakalpojuma mērķis ir dienas laikā nodrošināt personām ar smagiem funkcionāliem traucējumiem sociālo aprūpi, sociālo rehabilitāciju, uzraudzību un individuālu atbalstu, saglabājot vai attīstot personas funkcionēšanas un sociālās prasmes, veicinot līdzdalību sabiedrībā un vienlaikus atslogojot piederīgos no aprūpes un uzraudzības pienākumiem pakalpojuma saņemšanas laikā.

3. Pakalpojuma sniedzējs nodrošina personai uzraudzību un individuālu atbalstu, palīdzību pašaprūpē atbilstoši nepieciešamībai, sociālā darba speciālista konsultācijas, sociālo un ikdienas prasmju saglabāšanu vai attīstīšanu, kognitīvo spēju uzturēšanu vai attīstīšanu, izglītojošas, radošas, kustību un saturīga brīvā laika aktivitātes.

4. Personām ar smagiem funkcionāliem traucējumiem pakalpojuma sniedzējs nodrošina nepieciešamo palīdzību pārvietošanās, pozicionēšanas, ēšanas, personīgās higiēnas un citu pašaprūpes darbību laikā atbilstoši personas individuālajām vajadzībām.

5. Pakalpojuma sniedzējs nodrošina personu vajadzībām un funkcionālajām spējām piemērotas un pieejamas telpas, sanitārās telpas, aprīkojumu, palīglīdzekļu izmantošanas iespējas, drošu vidi un nepieciešamos higiēnas apstākļus.

6. Pakalpojuma sniedzējs nodrošina pietiekamu un kvalificētu personālu, lai pakalpojums tiktu sniegts droši un kvalitatīvi arī personām, kurām nepieciešama intensīva uzraudzība vai individuāls atbalsts. Personāla prombūtnes gadījumā nodrošina atbilstošu aizvietošanu.

7. Atbilstoši personu individuālajām vajadzībām pakalpojuma sniedzējs organizē nepieciešamo speciālistu iesaisti un sadarbību, piemēram, ar fizioterapeitu, ergoterapeitu, logopēdu, psihologu, ārstniecības personām vai citiem speciālistiem.

8. Pakalpojuma sniedzējs nodrošina ēdināšanu atbilstoši pakalpojuma saņemšanas ilgumam, personas veselības stāvoklim, uztura vajadzībām un piemērojamo normatīvo aktu prasībām, ja ēdināšana ietilpst personai piešķirtajā pakalpojuma apjomā.

9. Pakalpojuma sniedzējs katram klientam veic pakalpojuma sniegšanas dokumentēšanu un sadarbojas ar Gulbenes novada sociālo dienestu, klienta likumisko pārstāvi vai piederīgajiem un citām institūcijām, ja tas nepieciešams klienta interesēs.

10. Pakalpojuma sniedzējs reizi mēnesī iesniedz Pasūtītājam atskaiti par faktiski sniegtā pakalpojuma apjomu, norādot klientu apmeklējuma dienas un citu līgumā noteikto informāciju.

11. Līguma izpildes termiņš ir 24 mēneši. Pakalpojums tiek pasūtīts atbilstoši faktiskajai nepieciešamībai; Pasūtītājs negarantē noteiktu klientu skaitu vai pakalpojuma dienu apjomu.

